钦定古今图书集成/理学汇编/学行典/第084卷 > 朱子大全集 > 《答吴宜之》
## 钦定古今图书集成/理学汇编/学行典/第084卷 > 朱子大全集 > 《答吴宜之》

观来书所论他人长短得失，无不精当，但平日所见，
所以读书为学之意，处己接物之方，则甚有不相似
者，岂其务外者多而反身或阙耶？子贡方人，子曰：“赐
也贤乎哉！夫我则不暇。”愿宜之常思此句，念念向里，
就切己处做工夫，他人之长短得失，非吾之所当知
也。陈公之贤，固乐闻之，然公私多事，何能及此？新诗
固有佳句，然亦非事之急。况欲投献求知于人。此
外之尢者，不可以不戒。《史论》正亦未须遽作，且务穷
经观理，深自涵养，了取自家身分上事为佳。